Cyklistická cesta v Mimoni
**Cyklistická cesta** alebo **cestička pre cyklistov** (iné názvy pozri nižšie) je pozemná komunikácia - alebo fyzicky (t.j. nie iba vodorovným dopravným značením) oddelená časť pozemnej komunikácie - vyhradená len pre jazdu na bicykli. Je teda určená len pre cyklistickú dopravu a iná doprava je z nej vylúčená.

Názvy
-----

Názvy tohto typu komunikácie sú: **cyklistická cesta**, **cesta pre cyklistov** **cyklistická komunikácia** (pozri aj nižšie), **komunikácia pre cyklistov** (pozri aj nižšie),**cyklistická cestička**, **cestička pre cyklistov**; staršie: **cyklistický chodník**, **chodník pre cyklistov**, nesprávne [bohemizmus] *cyklistická stezka*; neformálne: **cyklocesta**, **cyklokomunikácia**, **cyklocestička**, **cyklochodník**. Z vyššie uvedeného zoznamu názvov okrem iného vidno, že v súčasných technických normách sa používa termín cyklistická cesta alebo cyklistická komunikácia, zatiaľ čo v právnych predpisoch o cestnej premávke sa používa od roku 1990 termín cestička pre cyklistov a do roku 1989 termín chodník pre cyklistov. 

### Podobné ale odlišné termíny

Výraz **cyklistická komunikácia** (**komunikácia pre cyklistov**) sa novšie niekedy používa (v rozpore s STN 73 6100:1999) tak, že zahŕňa aj cyklistický pruh, prípadne aj inú cestnú infraštruktúru pre cyklistov. Napríklad vo vyhláške o dopravnom značení platnej od roku 2020 sa termín **cyklistická komunikácia** používa v názve jednej z dopravných značiek ako súhrnné označenie pre cestičku pre cyklistov a cyklistický pruh (o cyklistickom pruhu pozri nižšie); pred rokom 2020 mala tá istá značka názov len "cestička pre cyklistov", ale bola platná aj pre cyklistické pruhy. V TP 085 je v termíne cyklistická komunikácia zahrnutá cestička pre cyklistov, cyklistický pruh, koridor pre cyklistov a spoločná cestička pre chodcov a cyklistov.

Cyklistický pruh je pridružený pruh vyhradený pre cyklistov (pozri aj nižšie). Cyklistický pás je pridružený pás vyhradený pre cyklistov; skladá sa z najmenej dvoch cyklistických pruhov.

**Cesta/komunikácia/cestička** [staršie: **chodník**] **pre chodcov a cyklistov** je na rozdiel od obyčajnej cyklistickej cesty prístupná aj chodcom. V dopravnom značení sa (od roku 2020) rozlišuje "spoločná cestička pre chodcov a cyklistov" (chodca a cyklista zdieľajú jeden pruh) a "oddelená cestička pre chodcov a cyklistov" (jeden pruh je pre chodcov a druhý pre cyklistov). 

Koridor pre cyklistov (cyklistický koridor, cyklokoridor, piktokoridor) je len vyznačená časť cesty, v ktorej sa častejšie vyskytujú cyklisti. Po koridore pre cyklistov teda normálne jazdia aj autá, ale vodiči sú upozornení na zvýšený pohyb cyklistov.

Bicyklová cesta je na rozdiel od cyklistickej cesty prístupná, s mnohými obmedzeniami, aj autám.

Značenie
--------

Cyklistická cesta môže byť tiež doplnená vodorovným dopravným značením (šípky, pozdĺžne čiary, priechody pre chodcov cez cestu) a môže na ňu nadväzovať prejazd pre cyklistov. V niektorých prípadoch býva pred dopravno kolíznym miestom (kríženie s pozemnou komunikáciou a pod.), kde nie je zabezpečený bezpečný prejazd cyklistov, cyklistická cesta ukončená, prípadne doplnená značkou prikazujúcou zosadnúť z bicykla, a za týmto miestom je označená znovu začiatok cyklotrasy.

Výskyt
------

Cyklistické cesty sú veľmi rozšírené v niektorých západoeurópskych štátoch.

Cyklistický pruh
----------------

Ak nie je pruh pre cyklistov od vozovky pre ostatné cestné vozidlá oddelený fyzicky (obrubníkom, deliacim pásom, pásom zelene atď.), ide spravidla len o tzv. vyhradený jazdný pruh pre cyklistov, nie o cyklistickú cestu. Vzťahujú sa na neho obdobne tie ustanovenia pravidiel cestnej premávky, ktoré boli písané v prvom rade pre jazdný pruh vyhradený pre autobusy alebo trolejbusy mestskej hromadnej dopravy.

Cyklotrasa
----------

*Bližšie informácie v hlavnom článku: cyklotrasa*
Pojem cyklistická cesta je nutné rozlíšiť od cyklotrasy, ktorá znamená orientačné smerové vedenie cyklistov a môže byť vedená ako po chodníkoch pre cyklistov, tak i po vhodných komunikáciách spoločných s cestnou dopravou.

Galéria
-------

* Regulačná dopravná značka 221 „Cyklistická komunikácia" (do roku 2020: "Cestička pre cyklistov") prikazuje cyklistom použiť v danom smere takto označenú cestičku pre cyklistov alebo cyklistický pruh.Regulačná dopravná značka 221 „Cyklistická komunikácia" (do roku 2020: "Cestička pre cyklistov") prikazuje cyklistom použiť v danom smere takto označenú cestičku pre cyklistov alebo cyklistický pruh.
* Značka 222 „Spoločná cestička pre chodcov a cyklistov" označuje spoločnú cestičku pre chodcov a cyklistovZnačka 222 „Spoločná cestička pre chodcov a cyklistov" označuje spoločnú cestičku pre chodcov a cyklistov
* Vodorovné dopravné značenie chodníka pre chodcov a cyklistovVodorovné dopravné značenie chodníka pre chodcov a cyklistov
* Cyklistická cesta v Prahe 6Cyklistická cesta v Prahe 6
* Cyklistická cesta v BelgickuCyklistická cesta v Belgicku
* Cyklistická cesta v Policiach (Poľsko)Cyklistická cesta v Policiach (Poľsko)

Pozri aj
--------

* Jazdný pruh pre cyklistov
* Cyklistická trasa
* Chodník

Externé odkazy
--------------

* Národná stratégia rozvoja cyklistickej dopravy a cykloturistiky v Slovenskej republike
* Cykloportal.sk - zoznam cyklotrás na Slovensku vhodných aj pre rodiny s deťmi
* Zákon o cestnej premávke

Zdroj
-----

*Tento článok je čiastočný alebo úplný preklad článku Stezka pro cyklisty na českej Wikipédii.*

1. ↑  STN ISO 6707-1:2008 Pozemné a inžinierske stavby. Slovník. Časť 1: Všeobecné termíny
2. ↑  BALÁŽ, I. et al. Inžinierske staviteľstvo - svet termínov v obrazoch 1. Bratislava: Eurostav, 2017. S. 33
3. 1 2 3  MASÁR, J. O chodníkoch a chodníčkoch. Večerník. 1974 č. 48. S. 5
4. ↑  FÜHR, E. Architektur Hochbau - Stadtplanung und Städtebau: Bildfachwörterbuch Englisch - Deutsch - Ungarisch - Polnisch - Russisch - Slowakisch. Düsseldorf: Werner-Verlag, 1996. S. 281
5. 1 2  STN 73 6100:1999 Názvoslovie pozemných komunikácií
6. ↑  zákon č. 151/2019 Z. z. o poskytovaní dotácií na podporu rozvoja cyklistickej dopravy a cykloturistiky
7. ↑  FAITH, P. PAĽO, J. Cestné a miestne komunikácie. Žilina: Žilinská univerzita. 2013. S. 93
8. ↑  Nemecko-slovenský technický slovník 2. diel M-Z. Bratislava: Alfa. 1993. S. 694
9. ↑  FERENČÍKOVÁ, P. FERENČÍKOVÁ, M.. Slovensko-anglický a anglicko-slovenský slovník pre poriadkovú a dopravnú políciu. Bratislava: Akadémia Policajného zboru - Katedra jazykov. 2016. S. 14, 15
10. ↑  cyklistická cestička. In: ŠALING, S. CYPRIÁN, L.. Stavebnícky náučný slovník - Konštrukcie, Konštrukčné prvky a konštrukcie objektov. Bratislava: Alfa, 1969. S. 55
11. 1 2  PETROVSKÝ, A. Slovník železničnej prepravnej prevádzky, Technická základňa. Bratislava: Vydavateľstvo Slovenskej akadémie vied, 1969. S. 46
12. ↑  zák. č. 8/2009 Z. z. o cestnej premávke a o zmene a doplnení niektorých zákonov
13. ↑  zák. č. 315/1996 Z. z. o premávke na pozemných komunikáciách
14. ↑  vyhláška Federálneho ministerstva vnútra č. 99/1989 Zb. o pravidlách premávky na pozemných komunikáciách (pravidlá cestnej premávky)
15. ↑  ŽALUD, J. HUSÁR, R. Cesty. Bratislava: Slovenské vydavateľstvo technickej literatúry, 1961. S. 119
16. ↑  KOLLÁR, D. TURANSKÝ, F. Najkrajšie cyklotrasy - Bratislava a okolie. Bratislava: Dajama, 2014. S. 9, 64 a ďalšie strany
17. ↑  vyhláška Federálneho ministerstva vnútra č. 100/1975 Zb. o pravidlách cestnej premávky
18. ↑  vyhláška Ministerstva vnútra č. 141/1960 Zb. ktorou sa vydávajú pravidlá cestnej premávky
19. ↑  Dunaj: turistická mapa : cyklocesty. Mierka 1:75 000. Bratislava: Mapa Slovakia, 1997. ISBN 8088716160
20. ↑  Budujú cyklochodník na "Troje". Prešovský večerník. Prešov: Privatpress. 6. marca 2017. S. 4
21. ↑  TASR. Nová cyklocestička v Margecanoch má zvýšiť bezpečnosť cyklistov. *teraz.sk* (Bratislava: TASR), 2022-07-15. Dostupné online [cit. 2024-03-27].
22. ↑  RUSNÁK, E. Nové cyklochodníky v Levočských vrchoch. Krásy Slovenska. Liptovský Sv. Mikuláš: Miloš Janoška, 1994, 71(5-6). S. 32.
23. 1 2  vyhláška MV SR č. 30/2020 Z. z. o dopravnom značení - Príloha.
24. ↑  vyhláška MV SR č. 9/2009 Z. z. ktorou sa vykonáva zákon o cestnej premávke a o zmene a doplnení niektorých zákonov
25. 1 2  TP 085 - TECHNICKÉ PODMIENKY NAVRHOVANIE CYKLISTICKEJ INFRAŠTRUKTÚRY
účinnosť od: 10.06.2019
26. ↑   *Ministerstvo vnútra chce zrušiť značku Koridor pre cyklistov* [online]. cyklodoprava.sk, 2019-07-01, [cit. 2024-04-02]. Dostupné online.